Na osnovu člana 81. stav (9) Zakona o zaštiti okoliša ("Službene novine FBiH", broj: 15/21), Vlada Federacije Bosne i Hercegovine, na \_\_\_\_\_\_ sjednici održanoj \_\_\_\_\_\_\_\_\_\_\_\_ godine, *donosi*

**UREDBU**

**O POSTUPANJIMA U SLUČAJU PREKOGRANIČNIH I MEĐUENTITETSKIH UTICAJA NA OKOLIŠ SUSJEDNIH DRŽAVA, REPUBLIKE SRPSKE I/ILI BRČKO DISTRIKTA BOSNE I HERCEGOVINE**

**POGLAVLJE I. OPĆE ODREDBE**

**Član 1.**

**(Predmet Uredbe)**

Ovom Uredbom se utvrđuju postupanja koja se odnose na prekogranični i međuentitetski uticaj predloženih projekata u Federaciji Bosne i Hercegovine na okoliš susjednih država, Republike Srpske i/ili Brčko Distrikta BiH i uključivanje Federalnog ministarstva okoliša i turizma (u daljem tekstu Federalno ministarstvo) u slučaju da se utvrdi vjerovatni prekogranični i međuentitetski uticaj projekata na okoliš susjednih država, Republike Srpske i/ili Brčko Distrikta BiH na okoliš Federacije Bosne i Hercegovine.

**Član 2.**

**(Primjena)**

(1) Ova uredba se primjenjuje kada pravno lice, tj. nosilac izrade zahtjeva za prethodnu procjenu uticaja na okoliš i studije o uticaju na okoliš, utvrdi da će projekat iz Priloga I. koji čini sastavni dio ove uredbe ili drugi projekat na osnovu kriterija iz Priloga III. koji čini sastavni dio ove Uredbe, vjerovatno imati značajan uticaj na okoliš druge države, drugi entitet i/ili Brčko Distrikt BiH.

(2) Na osnovu utvrđenog vjerovatnog značajnog uticaja iz stava (1) ovog člana, ova uredba se primjenjuje:

1. u postupku razmatranja zahtjeva i priložene dokumentacije za prethodnu procjenu uticaja na okoliš u skladu sa članom 70. stav (1) tačka c) Zakona o zaštiti okoliša ("Službene novine FBiH", broj: 15/21), (u daljem tekstu: Zakon); i
2. u postupku ocjene studije o procjeni uticaja na okoliš u kontekstu međuentitetskih uticaja, Brčko Distrikta BiH, ili prekograničnih uticaja u skladu sa članom 81. Zakona.

(3) Odredbe ove uredbe primjenjuju se i u slučaju kada Fedralno ministarstvo zaprimi obavještenje o vjerovatnom prekograničnom i međuentitetskom uticaju projekata susjednih država, Republike Srpske i/ili Brčko Distrikta BiH na okoliš Federacije Bosne i Hercegovine.

**Član 3.**

**(Definicije)**

Pojmovi koji se koriste u ovoj uredbi imaju sljedeća značenja:

1. "**predloženi projekat**" je bilo koji projekat ili važnija promjena neke aktivnosti u skladu sa Zakonom;
2. "**procjena uticaja na okoliš**" je zakonska procedura iz čl. 67. do 81. Zakona, za procjenu mogućeg uticaja predloženog projekta na okoliš;
3. "**uticaj"** je svaki efekat uzrokovan predloženim projektom na okoliš, ljudsko zdravlje i bezbjednost, floru, faunu, tlo, zrak, vodu, klimu, predjele i istorijske spomenike ili neke druge fizičke strukture ili međusobno dejstvo ovih faktora, uključujući efekte na kulturno naslijeđe ili društveno-ekonomske uslove;
4. "**prekogranični uticaj**" je svaki uticaj predloženog projekta, ne samo globalne prirode, na teritoriji druge države i svaki uticaj predloženog projekta druge države na područje Federacije BiH i Bosne i Hercegovine;
5. “**međuentitetski uticaj**" je svaki uticaj predloženog projekta na okoliš na području Federacije BiH koji ima uticaj na okoliš na području Republike Srpske i/ili Brčko Distrikta BiH i svaki uticaj predloženog projekta na okoliš u Republici Srpskoj i/ili Brčko Distrikta BiH na okoliš na području Federacije BiH;
6. "**nadležni organ**" je organ izvršne vlasti koji je nadležan za provođenje postupka procjene uticaja na okoliš u drugoj državi, Republici Srpskoj ili Brčko Distriktu BiH;
7. **"javnost"** označava jedno ili više fizičkih ili pravnih lica, njihova udruženja, organizacije ili grupe.

**Član 4.**

 **(Način vršenja konsultacija sa drugim državama, Republikom Srpskom i/ili Brčko Distriktom BiH)**

1. Konsultacije sa predstavnicima druge države, kao i procedure pružanja informacija i pribavljanja primjedbi i mišljenja u vezi vjerovatnog prekograničnog uticaja predloženog projekta na okoliš druge države, Federalno ministarstvo vrši putem institucija Bosne i Hercegovine (Ministarstva vanjske trgovine i ekonomskih odnosa i Ministarstva vanjskih poslova) koji su nadležni za implementaciju Konvencije o procjeni uticaja na okoliš u prekograničnom kontekstu („Službeni glasnik BiH“ - MU broj 08/09).
2. Konsultacije iz stava (1) ovog člana, mogu se vršiti putem zajedničkog tijela formiranog na bilateralnoj i multilateralnoj osnovi.
3. U slučaju vjerovatnog međuentitetskog uticaja predloženih projekata na okoliš, Federalno ministarstvo obavještava nadležni organ Republike Srpske, odnosno Brčko Distrikta BiH, direktno.
4. Konsultacije u smislu ove uredbe podrazumijevaju obavještavanje o predloženom projektu i savjetovanje o neophodnim mjerama za sprečavanje, smanjenje i kontrolu značajnih štetnih prekograničnih ili međuentitetskih uticaja predloženog projekta na okoliš.
5. Federalno ministarstvo će obezbijediti da se, u skladu sa odredbama ove uredbe, procjena uticaja na okoliš obavlja prije donošenja konačne odluke kojom se pokreće predloženi projekat koji se nalazi na popisu projekata navedenih u Prilogu I. ili drugi projekat za koji, prema kriterijima iz Priloga III., postoji vjerovatnoća da može izazvati značajne štetne uticaje na okoliš.
6. Obavještenje iz stava (4) ovog člana treba dostaviti što je ranije moguće, a najkasnije u trenutku kada Federalno ministarstvo obavještava vlastitu javnost.
7. Federalno ministarstvo daje drugoj državi razuman rok u kojem druga država ili Republika Srpska i/ili Brčko Distrikt BiH može navesti da želi sudjelovati u postupcima donošenja odluka, vezanih za prekogranični uticaj projekta na okoliš, iz člana 2. ove uredbe.
8. Federalno ministarstvo će, u pogledu predloženog projekta, obezbijediti da prilika koja se pruži javnosti druge države/Republike Srpske i/ili Brčko Distrikta BiH putem nadležnog organa bude jednaka, kao i ona koja se obezbeđuje za javnosti u Federaciji BiH.
9. Odredbe ove uredbe neće uticati na pravo Federalnog ministarstva da bilateralnim ili multilateralnim sporazumom, tamo gdje je to potrebno, provodi mere strožije od onih iz Zakona i ove uredbe.
10. Za predloženi projekat sa mogućim međuentiteskim uticajem, u skladu sa članom 81. stav (8) Zakona, postupak, u skladu sa ovom uredbom, može biti određen sporazumom između entiteta koji se zaključuje uz konsultiranje Međuentitetskog tijela za okoliš.
11. Odredbe ove uredbe ne oslobađaju Federalno ministarstvo od drugih obaveza prema međunarodnom pravu u pogledu aktivnosti koje imaju ili vjerovatno mogu imati prekogranični uticaj na okoliš.

**POGLAVLJE II. PRETHODNA PROCJENA UTICAJA NA OKOLIŠ**

**Član 5.**

**(Konsultacije u postupku ocjene zahtjeva za prethodnu procjenu prema članu 70. stav (1) tačka c) Zakona)**

1. U skladu sa članom 70. stav (1) tačka c) Zakona, Federalno ministarstvo je u obavezi, radi pribavljanja mišljenja nadležnog organa drugog entiteta ili Brčko Distrikta BiH ili druge države, ukoliko je riječ o predloženom projektu iz Priloga I ove uredbe koji će vjerovatno imati značajan uticaj na okoliš drugog entiteta ili Brčko Distrikta BiH ili druge države, ili projektu za koji se prema kriterijima utvrđenim u Prilogu III ove uredbe postoji vejrovatnoća da može imati značajan uticaj na okoliš, dostaviti kopiju zahtjeva i osigurati besplatan uvid u priloženu dokumentaciju, što se vrši putem obavijesti iz stava (2) ovog člana.
2. Obavijest iz stava (1) ovog člana sadrži:
3. kopiju zahtjeva za prethodnu procjenu uticaja na okoliš;
4. način učešća javnosti (javna rasprava ili javni uvid);
5. mjesto na kojem se može izvršiti uvid u dokumentaciju;
6. informacije o okolišu koje su relevantne za predloženi projekat;
7. rok za podnošenje primjedbi, prijedloga, mišljenja i pitanja.
8. Nadležni organ druge države / Republike Srpske / Distrikta Brčko BiH, mora biti obaviješten što je ranije moguće, a najkasnije kada Federalno ministarstvo bude obavještavalo javnost na području Federacije BiH o predloženom projektu.
9. Nadležni organ druge države / Republike Srpske / Distrikta Brčko BiH, nakon primitka obavijesti iz stava (2) ovog člana, može putem pisane obavijesti izraziti volju da uzme učešće u postupku informiranja javnosti i donošenju odluka u roku od 10 dana od dana prijema te obavijesti.
10. Rezultati konsultacije, u skladu sa odredbama ovog člana i člana 70. stav (2) Zakona, uzimaju se u obzir pri donošenju odluke, koja je putem web stranice Federalnog ministarstva dostupna javnosti, u skladu sa članom 70. stav (3) Zakona.

**POGLAVLJE III. STUDIJA O PROCJENI UTICAJA NA OKOLIŠ**

**Član 6.**

**(Konsultacije u postupku ocjene studije o procjeni uticaja na okoliš druge države ili drugog entiteta ili Brčko Distrikta BiH prema članu 81. stav (2) Zakona)**

1. U skladu sa članom 81. stav (2) Zakona, nosilac izrade studije o procjeni uticaja za predloženi projekat iz Priloga I ili prema Prilogu III. ove uredbe, dužan je izraditi posebno poglavlje u toj studiji o mogućim uticajima na okoliš druge države, ili drugog entiteta ili Brčko Distrikta BiH. Tako izrađena studija putem pisanog obavještenja dostavlja se drugoj državi, Republici Srpskoj i/ili Brčko Distrikt BiH, radi održavanja javne rasprave.
2. Obavještenje, iz stava (1) ovog člana, sadrži informacije opisane u Prilogu II ove uredbe, kao i sljedeće podatke:
3. informacije o predloženom projektu, uključujući i sve raspoložive informacije o njegovom mogućem prekograničnom ili međuentiteskom uticaju;
4. naznaku razumnog roka za održavanje javne rasprave, uzimajući u obzir prirodu predložene studije;
5. načinu uključivanja javnosti, vremenu i mjestu održavanja javne rasprave, najkasnije 15 dana prije njenog održavanja;
6. sve ostale relevantne informacije.
7. Nadležni organ druge države / Republike Srpske/ Brčko Distrikta BiH mora biti obaviješten što je ranije moguće, a najkasnije kada Federalno ministarstvo bude obavještavalo javnost o predloženom projektu na području Federacije BiH.
8. Nadležni organ druge države /Republike Srpske /Brčko Distrikta BiH će u što kraćem roku, a najkasnije 10 nakon prijema obavještenja i dokumentacije iz st. (1) i (2) ovog člana, putem pisane obavijesti izraziti volju da učestvuje u postupku informiranja javnosti i donošenju odluka.
9. Ako druga država /Republika Srpska / Brčko Distrikta BiH izrazi volju da želi učestvovati u postupcima donošenja odluka vezanih za okoliš u Federaciji BiH iz člana 2. ove uredbe, započinje se savjetovanje u vezi mogućih prekograničnih uticaja na projekat i predviđenih mjera za smanjivanje ili uklanjanje takvih uticaja i dogovaraju se o trajanju perioda savjetovanja.
10. U skladu sa članom 81. stav (4) Zakona, Federalno ministarstvo provodi konsultacije sa nadležnim organima drugog entiteta, Brčko Distrikta BiH i druge države, u roku od 30 dana od dana prijema obavijesti i studije o procjeni uticaja.
11. Rezultati konsultacija u skladu sa ovim članom uzimaju se u obzir pri donošenju odluke, koja je putem web stranice Federalnog ministarstva dostupna javnosti.
12. Federalno ministarstvo dužno je nadležnim organima drugog entiteta, ili Brčko Distrikta BiH ili druge države dostaviti konačnu odluku o predloženom projektu zajedno sa razlozima i razmatranjima na kojima se ona zasniva.

**Član 7.**

**(Konsultacije u postupku ocjene uticaja projekta na okoliš koju provodi nadležni organ druge države ili drugog entiteta ili Brčko Distrikta BiH, prema članu 81. st. (5) i (6) Zakona)**

1. Kada Federalno ministarstvo primi informaciju o projektu koji se odvija u drugoj državi ili drugom entitetu ili Brčko Distriktu BiH, a koji može imati značajne posljedice po okoliš na teritoriji Federacije BiH, postupa se u skladu sa odredbama člana 81. st. (5) i (6) Zakona i odredbama ovog člana.
2. U slučaju iz stava (1) ovog člana, Federalno ministarstvo preduzima odgovarajuće aktivnosti da se nadležni organi i javnost iz Federacije BiH angažuju na učešću u procjeni uticaja na okoliš na teritoriji Federacije BiH u odnosu na projekt koji je u postupku izrade u drugoj državi ili drugom entitetu ili Brčko Distriktu BiH.
3. Minimalno, aktivnosti Federalnog ministarstva prema stavu (2) ovog člana su sljedeće:
4. iskazuje volju da učestvuje u postupku javnih konsultacija;
5. javno objavljuje i informiše nadležne organe i javnost u Federaciji BiH o predloženom projektu druge države, drugog entiteta ili Brčko Distrikta BiH putem web stranice i dnevnih novina;
6. prikuplja primjedbe, sugestije i mišljenja date u postupku javnih konsultacija;
7. na osnovi primjedbi, sugestija i mišljenja iz tačke c) ovog stava, izrađuje izvještaj koji objavljuje na web stranici Federalnog ministarstva.
8. Primjedbe, sugestije i mišljenja koja se utvrde prema aktivnostima iz st. (2) i (3) ovog člana, Federalno ministarstvo dostavlja nadležnom organu druge države, drugog entiteta i Brčko Distrikta BiH iz koje potiču prekogranični ili međuentitetski uticaji na okoliš, na osnovu projekta koji je u postupku izrade, i Federalno ministarstvo sa tim organima obavlja konsultacije u odnosu na date primjedbe, sugestije i mišljenja i na taj način utiče da se izrada projekta izvrši tako da se spriječi negativan uticaj na okoliš na teritoriji Federacije BiH.

**POGLAVLJE V. ZAVRŠNE ODREDBE**

**Član 8.**

**(Rodna ravnopravnost)**

Gramatički izrazi upotrijebljeni u ovoj uredbi za označavanje muškog ili ženskog roda podrazumijevaju oba spola, osim kada je svrha ove uredbe drugačija.

**Član 9.**

**Stupanje na snagu**

Ova uredba stupa na snagu osmog dana od dana objavljivanja u “Službenim novinama Federacije BiH”.

**PREMIJER**

 \_\_\_\_\_\_\_\_\_\_\_\_\_\_\_\_\_\_\_\_\_

V. broj \_\_\_\_\_\_\_\_\_\_\_\_\_\_\_\_\_ Fadil Novalić

Datum \_\_\_\_\_\_\_\_\_\_\_\_\_\_\_\_\_\_ 2021. godine

Sarajevo

**PRILOG I.**

**POPIS PROJEKATA KOJI MOGU IMATI NEGATIVNI OKOLIŠNI PREKOGRANIČNI I MEĐUENTITESKI UTICAJ**

|  |  |
| --- | --- |
| 1. | Rafinerije sirove nafte (isključujući pogone koja proizvode samo maziva od sirove nafte). |
| 2. | Postrojenja za pretvaranje u plin i tekućinu 500 ili više tona uglja ili bitumenskog škriljevca na dan. |
| 3. | Termoelektrane i ostala postrojenja na sagorjevanje, toplotne snage veće od 300 MWth. |
| 4. | Nuklearne elektrane i ostali nuklearni reaktori uključujući i postupke stavljanja izvan pogona i zatvaranja takvih nuklearnih elektrana ili reaktora (s izuzetkom istraživačkih postrojenja za proizvodnju i preradu fisijskih i plodnih materijala, čija maksimalna snaga ne prelazi 1 KW kontinuiranog termičkog opterećenja).  |
| 5. | Postrojenja za ponovnu preradu ozračenog nuklearnog goriva. |
| 6. | Postrojenja:i. za proizvodnju ili obogaćivanje nuklearnog goriva; ii. za preradu ozračenog nuklearnog goriva ili visoko radioaktivnog otpada; iii. za konačno odlaganje ozračenog nuklearnog goriva; iv. isključivo za konačno odlaganje radioaktivnog otpada; v. isključivo za skladištenje (planirano na duže od 10 godina) ozračenih nuklearnih goriva ili radioaktivnog otpada na drugoj lokaciji u odnosu na lokaciju proizvodnje.  |
| 7. | Integrirani radovi početnog topljenja lijevanog željeza i čelika. |
| 8. | Postrojenja za proizvodnju obojenih sirovih metala iz željezne rude, koncentrata ili sekundarnih sirovina metalurškim, hemijskim ili elektrolitičkim postupcima. |
| 9. | Postrojenja za vađenje azbesta i za preradu i modifikaciju azbesta i proizvoda koji sadrže azbest: za azbestno-cementne proizvode sa godišnjom proizvodnjom od preko 20.000 tona gotovih proizvoda, za frakcioni materijal sa godišnjom proizvodnjom od preko 50 tona gotovih proizvoda te za ostale upotrebe azbesta uz iskorištavanje više od 200 tona godišnje. |
| 10. | Integrirana hemijska postrojenja, tj. postrojenja za industrijsku proizvodnju materija postupkom hemijske konverzije, u kojima je nekoliko jedinica funkcionalno povezanih jedna s drugom postavljeno jedna uz drugu i koje služe: (a) za proizvodnju osnovnih organskih hemikalija; (b) za proizvodnju osnovnih anorganskih hemikalija; (c) za proizvodnju gnojiva na bazi fosfora, azota i kalijuma (obična ili kombinirana gnojiva); (d) za proizvodnju osnovnih proizvoda za zaštitu zdravlja biljaka i biocida; (e) za proizvodnju osnovnih farmaceutskih proizvoda hemijskim ili biološkim postupkom; (f) za proizvodnju eksploziva.  |
| 11. | Izgradnja pruga za željeznički saobraćaj na duge relacije. |
| 12. | Izgradnja aerodroma s osnovnom dužinom piste od 2.100 m ili više. |
| 13. | Izgradnja autoputa i brzih cesta. |
| 14. | Izgradnja nove ceste s četiri ili više saobraćajnih traka, ili ponovno izravnavanje i/ili proširivanje postojeće ceste s dvije ili manje saobraćajne trake u cestu s četiri ili više saobraćajnih traka ako dužina takve nove ceste ili ponovno izravnane i/ili proširene dionice ceste u kontinuitetu iznosi 10 kilometara ili više. |
| 15. | Unutrašnji plovni putevi i luke unutrašnje plovidbe kojima mogu ploviti brodovi iznad 1.350 tona. |
| 16. | Trgovačke luke, pristaništa za utovar i istovar koji su povezani s kopnom i vanjskim lukama (osim trajektnih pristaništa) i koji mogu prihvatiti brodove iznad 1.350 tona.  |
| 17. | Postrojenja za zbrinjavanje opasnog otpada njegovim spaljivanje i hemijskom obradom ili trajno odlaganje na deponijama opasnog otpada. |
| 18. | Postrojenja za spaljivanje, hemijsku obradu ili trajno odlaganje neopasnog otpada u količini iznad 100 tona dnevno. |
| 19. | Vađenje podzemne vode ili sistem vještačkog ubrizgavanja podzemne vode s godišnjim volumenom izvađene ili ponovno napunjene podzemne vode od 10 miliona kubnih metara ili većim.  |
| 20. | Radovi za prebacivanje vodnih resursa iz jednog u drugi riječni sliv s ciljem da se tim prebacivanjem spriječi eventualna nestašica vode, ako količina prebačene vode iznosi više od 100 miliona kubnih metara godišnje, osim u slučaju prebacivanja pitke vode vodovodom. |
| 21. | U svim drugim slučajevima, radovi za prebacivanje vodnih resursa iz jednog u drugi riječni sliv, ako višegodišnji prosječni protok sliva iz kojeg se voda vadi iznosi više od 2.000 miliona kubnih metara godišnje, a količina prebačene vode čini više od 5 % tog protoka, osim u slučaju prebacivanja pitke vode vodovodom |
| 22. | Postrojenja za prečišćavanje otpadnih voda kapaciteta većeg od 50.000 ekvivalent stanovnika. |
| 23. | Vađenje nafte i prirodnog plina u komercijalne svrhe, pri čemu je količina izvađene nafte veća od 500 tona dnevno, a plina iznad 500.000 kubnih metara dnevno. |
| 24. | Brane i ostala postrojenja za zadržavanje ili trajno skladištenje vode, pri čemu je nova ili dodatna količina zadržane ili uskladištene vode veća od 10 miliona kubnih metara. |
| 25. | Cjevovodi promjera većeg od 800 milimetara i dužine iznad 40 kilometara: (a) za prijenos plina, nafte, hemikalija; (b) za prijenos tokova ugljen dioksida (CO2) radi geološkog skladištenja, uključujući povezane kompresorske stanice. |
| 26. | Postrojenja za intenzivni uzgoj peradi ili svinja sa više od: (a) 85.000 mjesta za piliće i 60.000 mjesta za kokoši; (b) 3.000 mjesta za svinje preko 30 kg; ili (c) 900 mjesta za krmače.  |
| 27. | Industrijska postrojenja za: (a) proizvodnju pulpe iz drveta ili sličnih vlaknastih materijala; (b) proizvodnju papira i kartona sa proizvodnim kapacitetom preko 200 tona dnevno.  |
| 28. | Kamenolomi i površinski kopovi na lokaciji površine iznad 25 hektara, ili vađenje treseta na lokaciji površine iznad 150 hektara. |
| 29. | Izgradnja nadzemnih električnih vodova napona 220 kV ili više i dužine veće od 15 kilometara. |
| 30. | Objekti za skladištenje nafte, petrohemijskih ili hemijskih proizvoda kapaciteta 200.000 tona ili više. |
| 31. | Lokacije za skladištenje ugljen dioksida. |
| 32. | Postrojenja za hvatanje tokova CO2 radi geološkog skladištenja iz postrojenja obuhvaćenih ovim Prilogom ili ako je ukupna količina uhvaćenog CO2 1,5 megatona godišnje ili više. |
| 33. | Hidroelektrane. |
| 34. | Svaka izmjena ili proširenje projekata navedenih u ovom Prilogu ako ta izmjena ili proširenje prelazi neki od pragova navedenih u ovom Prilogu. |

**PRILOG II.**

**SADRŽAJ DOKUMENTACIJE O PROCJENI UTICAJA NA OKOLIŠ**

Informacija koja se uključuje u dokumentaciju o procjeni uticaja na okoliš treba u skladu minimalno sadržavati:

(a) opis planiranog projekta i njegovu svrhu,

(b) opis, kada je to prikladno, razumnih alternativa (na primjer, sa stanovišta lokacije i tehnologije) za planirani projekat i također alternative u slučaju odbijanja,

(c) opis okoliša koji vjerovatno može biti znatno ugrožen zbog planiranog projekta i njegovih altemativa,

(d) opis mogućeg uticaja planiranog projekta i njegovih alternativa na okoliš, te procjene njegovog značaja,

(e) opis ublažavajućih mjera kojima se negativni uticaj na okoliš održava na minimumu,

(f) precizno navedene metode za procjenu i važne pretpostavke, kao i relevantne podatke o okolišu koji su korišteni,

(g) utvrđivanje nedostataka u znanju, nesigurnosti i nejasnoća koje su se pojavile pri sakupljanju traženih informacija,

(h) kada je to prikladno, nacrt programa za praćenja i upravljanje, te svih planova za analizu poslije projekta.

(i) netehnički sažetak uključujući vizuelnu prezentaciju na prikladnan način gdje je to potrebno (karte, grafovi itd.)

**PRILOG III.**

**OPĆI KRITERIJI ZA POMOĆ PRI UTVRĐIVANJU ZNAČAJNIH NEGATIVNIH PREKOGRANIČNIH I MEĐUENTITETSKIH UTICAJA NA OKOLIŠ ZA AKTIVNOSTI KOJE NISU NAVEDENE U PRILOGU I.**

1. Prilikom razmatranja predloženog projekta može se razmotriti da li će projekat vjerovatno imati značajan negativan prekogranični uticaj posebno po nekom od sledećih kriterija:

(a) **Veličina:** predložene aktivnosti koje su velike za dati tip aktivnosti;

(b) **Mjesto:** predložene aktivnosti koje su smještene u ili u blizini oblasti sa posebno osjetljivom životnom sredinom ili su od posebne važnosti (kao što su močvare naznačene u Ramsarskoj Konvenciji, nacionalni parkovi, prirodni rezervati, mjesta od posebnog naučnog interesa ili mesta od arheološke, kulturne ili istorijske važnosti); takođe predložene aktivnosti na mjestima gde bi predloženi razvoj imao vjerovatne značajne efekte na stanovništvo;

(c) **Efekti:** predložene aktivnosti sa posebno složenim i potencijalno negativnim efektima, uključujući i one koje izazivaju ozbiljne efekte na ljude ili na vrijedne vrste i organizme, one koje predstavljaju pretnju postojećem ili potencijalnom korišćenju oštećene oblasti i one koje uzrokuju dodatno opterećenje koje kapacitet životne sredine ne može podneti.

 2. Razmotriti predložene aktivnosti koje su smeštene u blizini međunarodne granice kao i predložene aktivnosti koje mogu prouzrokovati značajne prekogranične efekte na velikoj udaljenosti od mjesta gde se obavljaju.

**O b r a z l o ž e nj e U r e d b e**

**I. PRAVNI OSNOV ZA DONOŠENJE UREDBE**

Pravni osnov za donošenje *Uredbe o postupanjima u slučaju prekograničnih i međuentitetskih uticaja na okoliš susjednih država, Republike Srpske i/ili Brčko Distrikta Bosne i Hercegovine* (u daljem tekstu: Uredba) sadržan je u odredbama člana 81. stav (9) Zakona o zaštiti okoliša ("Službene novine FBiH", broj 15/21) i članu 19. Zakona o Vladi Federacije BiH kojim je propisano da Vlada Federacije donosi uredbe kojima se: “... bliže uređuju odnosi za sprovođenje zakona ....“. Članom 81. stav (9) Zakona o zaštiti okoliša (u daljem tekstu: Zakon) je definisano da Vlada Federacije BiH donosi podzakonski propis kojim se uređuju *postupanja koja se odnose na prekogranični i međuentitetski uticaj na okoliš susjednih država, Republike Srpske i/ili Brčko Distrikta BiH*.

**II. USKLAĐENOST SA ZAKONODAVSTVOM EVROPSKE UNIJE**

Bosna i Hercegovina je 14.12.2009. godine pristupila **Konvenciji o procjeni okolinskih uticaja u prekograničnom kontekstu** - Convention on Environmental Impact Assessment in a Transboundary Context (Espoo Convention) („Službeni glasnik Bosne i Hercegovine“ - MU broj 08/09), koja je za Bosnu i Hercegovinu stupila na snagu 14.03.2010. godine.

Pristupanje ovoj konvenciji je od višestruke važnosti za Bosnu i Hercegovinu, i pruža mogućnost sprječavanja stvaranja zagađenja ili posljedica po okoliš na samom izvoru, odnosno prije izgradnje objekta ili prije poduzimanja aktivnosti u okolišu. Uz tekst Konvencije nalaze se i odgovarajući prilozi koji se, između ostalog, odnose na listu projekata kod kojih se obavezno ispituje mogući prekogranični uticaj na okoliš, kao i kriteriji za određivanje da li drugi projekti koji se ne nalaze na listi projekata iz Priloga I Konvencije mogu da imaju značajan prekogranični uticaj, kao i obavezna dokumentacija koju je neophodno obezbijediti u vezi predloženog projekta, državi na čiji okoliš predloženi projekat može da ima negativan uticaj.

Ovom uredbom se detaljnije definišu procedure za primjenu dijela Konvencije koji se odnosi na predložene projekte kod kojih postoji vjeovatnoća da će imati negativne ili štetne uticaje na okoliš druge države, čime se vrši usklađivanje sa zahtjevima navedene konvencije, a preuzeti su i odgovarajući prilozi Konvencije. Treba naglasiti da Bosna i Hercegovina još uvijek nije ratificirala amandmane na tekst ove konvencije. U svakom slučaju, u ovu uredbu je preuzet novi Prilog I iz teksta Konvencije.

**III. RAZLOZI ZA DONOŠENJE UREDBE**

Bosna i Hercegovina je 14.12.2009. godine pristupila Konvenciji o procjeni okolinskih uticaja u prekograničnom kontekstu - koja je za Bosnu i Hercegovinu stupila na snagu 14.03.2010. godine. Pristupanje ovoj konvenciji je od višestruke važnosti za Bosnu i Hercegovinu, i pruža mogućnost sprječavanja stvaranja zagađenja ili posljedica po okoliš na samom izvoru, odnosno prije izgradnje objekta ili prije poduzimanja aktivnosti u okolišu.

Kao jedan od zadataka za države članice Konvencije je da definišu procedure za obavještavanje druge države ako postoji vjerovatnoća da će predloženi projekat imati negativan uticaj na okoliš te zemlje, i vođenje konsultacija sa nadležnim organima druge države, omogučujući im da strogo kvalifikovano utiču na pripremu aktivnosti, koje mogu da imaju znatan negativan uticaj na okoliš u tim državama, i obrnuto.

Međutim, Federacija BiH nema jasno propisane procedure za obavještavanje druge države o mogućem prekograničnom negativnom uticaju predloženog projekta na okoliš druge države, kao i procedure konsultacija kada je riječ o projektima koji se predlažu u drugim zemljama a imaju vejrovatnoću negativnog uticaja na okoliš u Federaciji BiH, pa su zdravlje ljudi i okolina izloženi rizicima čija je veličina nepoznata.

Pored navedenog, u februaru 2021. donesen je novi Zakon o zaštiti okoliša („Službene novine Federacije BiH“ broj 15/21). Tim zakonom su preuzeti zahtjevi ESPOO Konvencije, te je utvrđen pravni osnov i obaveza Vladi Federacije BiH, u članu 81. stav (9), da propiše postupanja, kako za prekogranični uticaj na okoliš tako i na međuentitetski i Brčko Distrikt BiH, a u članu 146. stav (3) tog zakona, utvrđeno je da se taj propis mora donijeti u roku od godinu dana od dana stupanja na snagu tog zakona.

Inače, svi ostali aspekti procjene uticaja su regulisani Zakonom, kao i Uredbom Vlade Federacije koja je donesena 24.06.2021. (u momentu pisanja ovog obrazloženja nije još objavljena u Službenim novinama) kojima su preuzete odredbe Direktive 2011/92/EU Evropskog parlamenta i Vijeća od 13. decembra 2011. o procjeni učinaka određenih javnih i privatnih projekata na okoliš.

Materija ove uredbe regulisana je u okviru III poglavlja, i to:

* Poglavlje I. – Opće odredbe;
* Poglavlje II. – Postupanja u okviru prethodne procjene uticaja na okoliš i ocjene studije o procjeni uticaja na okoliš;
* Poglavlje III. – Završne odredbe

**IV. OBRAZLOŽENJE PRAVNIH RJEŠENJA**

Materija Uredbe regulisana je u okviru tri gore navedenih poglavlja. Svako poglavlje sadrži istu i sličnu materiju koja je međusobno povezana i uslovljena. Na taj način stvoreni su uslovi da se primjena Uredbe može vršiti na jasan i pravilan način. U tom cilju materija Uredbe je regulisana na sljedeći način, i to:

1. **Poglavlje I. – Opšte odredbe** (čl. 1., 2., 3. i 4.)

U okviru tog poglavlja regulisana su sljedeća pitanja:

* U **čl. 1.** navedena su pitanja koja su regulisana Uredbom.
* U **čl. 2**. utvrđena je upućujuća odredba na članove Zakona o zaštiti prirode koji se odnose na postupke unutar kojih je obavezna konsultacija sa drugim državama kod vjerovatnoće prekograničnog uticaja na okoliš, kao i da drugim entitetom i Brčko Distriktom BiH.
* U **čl. 3**. date su definicije pojedinih izraza koji se koriste u Uredbi. Date definicije treba da pomognu u pravilnoj primjeni Uredbe u odredbama u kojima se nalazi taj izraz.
* U **čl. 4.** st. (1), (2) i (3) utvrđeno je putem kojih organa se vodi proces konsultacija kada je riječ o vjerovatnoći prekograničnog uticaja na okoliš i kada je riječ o međuentitetskom uticaju. U st. (4) je utvrđeno šta suštinski podrazumijeva proces konsultacija. U st. (5) se upućuje na primjenu priloga I, II i III ove uredbe koji su preuzeti iz ESPOO konvencije. U st. (6) , (7) i (8) je utvrđena obaveza da Federalno ministarstvo mora obavijestiti drugu državu ili drugi entitet ili Brčko Distrikt BiH o uticaju na okoliš čim prije a njkasnije u trenutku kada obavještava i svoju javnost, a utvrđena je i obaveza davanja roka drugoj državi ili entitetu da odgovori da li želi sudjelovati u postupku odobravanja predloženog projekta. To su jedni od osnovnih zahtjeva ESPOO konvencije. U st. (9) je predviđena i mogućnost uspostavljanja međuentitetskog sporazuma. U st. (10) je utvrđeno da Federalno ministarstvo na osnovu multilaterlanih ili bilateralnih sporazuma može provoditi i strožije mjere od onih iz Zakona i ove uredbe o predmetu ove uredbe, a u st. (11) je precizirano da odredbe ove uredbe ne oslobađaju Federalno ministarstvo do ostalih obaveza kod prekograničnog uticaja na okoliš.
1. **Poglavlje II. –** **Postupanja u okviru prethodne procjene uticaja na okoliš i postupku ocjene studije o procjeni uticaja na okoliš** (čl. 5., 6. i 7.)

U okviru tog poglavlja regulisana su sljedeća pitanja:

* U **čl. 5.** st. (1) i (2) utvrđuju sadržaj informacije i dokumentacije koju je obavezno dostaviti drugoj državi u slučaju vjerovatnoće prekograničnog uticaja, ili drugom entitetu kod međentitetskog uticaja, ili Brčko Distriktu BiH, u postupku prethodne procjene uticaja. St. (3), (4) i (5) su postavljeni rokovi za slanje te dokumentacije, kao i za dogovor druge države ili entiteta da iskažu interes za sudjelovanje u postupku odobravanja predloženog projekta, i provođenje postupka konsultacija.
* U **čl. 6.** st. (1) i (2) utvrđuju sadržaj informacije i dokumentacije koju je obavezno dostaviti drugoj državi u slučaju vjerovatnoće prekograničnog uticaja, ili drugom entitetu kod međentitetskog uticaja, ili Brčko Distriktu BiH, u postupku ocjene studije o procjeni uticaja. St. (3) i (4) su postavljeni rokovi za slanje te dokumentacije, kao i za dogovor druge države ili entiteta da iskažu interes za sudjelovanje u postupku odobravanja studije i predloženog projekta, i provođenje postupka konsultacija, a st. (5) i (6) utvrđuje početak i proces savjetovanja. St. (7) i (8) obavezuje uzimanje u obzir rezultata konsultacija kod donošenja krajnje odluke i dostavljanje takve odluke drog držabi ili entitetu ili Brčko Distriktu BiH.
* U **čl. 7.** je utvrđena procedura kada se radi o vjerovatnoći da će predloženi projekat u drugoj državi, entitetu ili Brčko Distriktu BiH imati značajne uticaje na okoliš Federacije BiH. U st. (1), (2), (3) i (4) utvrđena su postupanja Federalnog ministarstva primi primitku informacije da će predloženi projekat u drugoj državi, entitetu ili Brčko Distriktu BiH imati značajne uticaje na okoliš Federacije BiH.
1. **Poglavlje III. - Završne odredbe**
* U **čl. 8.** utvrđena je odredba o rodnoj ravnopravnosti.
* U **čl. 9.** utvrđen je rok za stupanje na snagu Uredbe. Tom odredbom završen je cijeli tekst Uredbe.

U prilogu Uredbe nalaze se tabele i prilozi koji su predviđeni Uredbom. Te tabele i prilozi predstavljaju sastavni dio Uredbe i po tom osnovu one se primjenjuju zajedno sa odgovarajućim odredbama Uredbe za koje su te tabele i prilozi predviđeni. Na taj način se vrši primjena Uredbe u svim pitanjima u punom kapacitetu.

**V. JAVNE KONSULTACIJE**

Federalno ministarstvo okoliša i turizma je svojim dopisom br. 05-02-19-422/21 od 01.7.2021. pokrenulo proces javnih konsultacija na utvrđeni tekst putem njegovog objavljivanja na internetu (web stranica [www.fmoit.gov.ba](http://www.fmoit.gov.ba)), sa pozivom zainteresiranoj javnosti za dostavljanje primjedbi i sugestija u roku od 30 dana od dana prijema obavijesti tog ministarstva, s obzirom da predmetni propis ima ili može da ima značajan uticaj na javnost.

U postupku javnih konsultacija, zaprimljeni su sugestije i komentari od strane:

Radna grupa je izvršila analizu datih primjedbi i sugestija ... ,

**V. MIŠLJENJA NADLEŽNIH ORGANA**

**VI. FINANSIJSKA SREDSTVA POTREBNA ZA PROVEDBU PROPISA**

Federacija BiH neće imati dodatne finansijske obaveze za primjenu ovog propisa.